Virallinen lehti nro C 320 , 06/11/1999 s. 0094



KIRJALLINEN KYSYMYS E-3961/98 esittäjä(t): Luigi Caligaris (ELDR) komissiolle (4. tammikuuta 1999) Aihe: Neuvottelut Slovenian liittymisestä Euroopan unioniin ja italialaisten omaisuuden palauttaminen Slovenia on niiden maiden joukossa, joiden kanssa komissio on käynyt ensisijaisia liittymisneuvotteluja. Tämä asema kertoo todellisesta edistymisestä, jota on tapahtunut Slovenian uusissa hallintoelimissä poliittisen ja taloudellisen uskottavuuden alalla. Kuitenkin juuri tämä Euroopan unionilta saatu oikeutettu erityisasema velvoittaa Sloveniaa kiinnittämään erityistä huomiota maassa yhä asuvan italialaisen vähemmistön omaisuuden palauttamista koskevan riita-asian ratkaisemiseen. Tämä italialainen vähemmistö joutui kärsimään röyhkeästä pakkolunastuspolitiikasta, jota harjoitettiin edeltäneessä Jugoslavian valtiossa kuten myös muissa kommunistisissa ja totalitaarisissa järjestelmissä. Italian ja Slovenian hallitusten yhteisymmärryksestä huolimatta riita-asia on yhä edelleen osoitus räikeästä oikeuksien loukkauksesta, joka kohdistuu italialaiseen vähemmistöön, jonka omaisuudesta osa on edelleen epäoikeudenmukaisesti takavarikoitu. Lisäksi riita-asiaa ei voida sulkea vain Italiaa ja Sloveniaa koskevaksi, vaan se kuuluu Euroopan unionin ja Slovenian välisten suhteiden ja erityisesti liittymisneuvottelujen piiriin. Liittymisen täytyy tapahtua vähemmistöjen oikeuksia täysin kunnioittaen sekä niin, että menneisyydessä tapahtuneet takavarikot korvataan, mitä voidaan pitää demokraattisen oikeusvaltion velvollisuutena. Mitkä ovat ne aktiiviset toimet, jotka komissio on keskusteluissaan Slovenian hallintovallan kanssa aikonut omaksua? Entä mikä on tapa, jolla neuvottelut saadaan kulkemaan kohti kaikkien asianomaisten hyväksymää riidan ratkaisua?. Komission jäsenen Hans van den Broekinkomission puolesta antama vastaus (15. helmikuuta 1999) Liittymisneuvottelut aloitettiin Slovenian kanssa Luxemburgissa kokoontuneen Eurooppa-neuvoston joulukuussa 1997 tekemän päätöksen perusteella. Neuvotteluissa käsitellään Slovenian tulevaa unionin jäsenyyttä sekä Slovenian kykyä omaksua yhteisön säännöstö. Omistusoikeus ei kuitenkaan kuulu sinänsä yhteisön säännöstöön. Euroopan yhteisön perustamissopimuksen 222 artiklassa määrätään, että sopimuksella ei puututa jäsenvaltioiden omistusoikeusjärjestelmiin. Yhteisön ja Slovenian suhteita säännellään Eurooppa-sopimuksella, joka tuli voimaan 1. helmikuuta 1999. Sopimukseen (liite XIII) sisältyy myös Slovenian kanssa käyty kirjeenvaihto, jonka mukaisesti Slovenia sitoutuu vapauttamaan kiinteistömarkkinansa neljän vuoden kuluttua Eurooppa-sopimuksen voimaantulosta. Slovenia on sitoutunut vapauttamaan kolme vuotta Sloveniassa (ja aiemmin Italiassa) asuneiden unionin kansalaisten kiinteistömarkkinat välittömästi Eurooppa-sopimuksen tultua voimaan. Lisäksi Slovenia oli tehnyt edellä mainitun kirjeenvaihdon mukaisesti tarvittavat perustuslakimuutokset heinäkuussa 1997 ennen Eurooppa-sopimuksen ratifiointia. Komissio jatkaa neuvotteluja Slovenian kanssa arvioidakseen omistusoikeuden täytäntöönpanon asianmukaisuutta. Slovenia on moneen otteeseen vahvistanut sitoutuvansa täysin panemaan kaikki Eurooppa-sopimuksen liitteen XIII määräykset hyvissä ajoin täytäntöön.